**Braeden Tkachuk** (s. 16. syyskuuta 1999 Scottsdale, Arizona, Yhdysvallat) on yhdysvaltalais-kanadalainen jääkiekkoilija, joka pelaa NHL-joukkue Ottawa Senatorsissa toimien joukkueen kapteenina. Hän on pelipaikaltaan vasen laitahyökkääjä, joka osaa pelata myös keskellä. Senators varasi Tkachukin ensimmäisellä kierroksella koko NHL:n varaustilaisuuden neljäntenä pelaajana kesällä 2018.

Pelityyli
---------

*The Sports Forecaster* -sivuston mukaan Tkachuk on vastustajia hyvin ärsyttävä ja aggressiivinen, mutta myös lahjakas voimahyökkääjä. Hänellä on hyvä pelikäsitys ja Tkachuk on käyttökelpoinen kaikissa pelitilanteissa. Sivuston mukaan hän nostaa usein suoritustasoaan pelin tärkeinä hetkinä. Tkachukin pelityyli kuitenkin altistaa hänet myös turhille jäähyille ja Tkachukilla on parannettavaa myös sijoittumisessa.

Tkachukia on verrattu usein pelityyliltään sekä isäänsä Keithiin että isoveljeensä Matthewiin. Hän on omien sanojensa mukaan ottanut vaikutteita pelityyliinsä Wayne Simmondsilta ja Nick Folignolta.

Ura
---

### Seuraura

Tkachuk syntyi Arizonan Scottsdalessa, kun hänen isänsä pelasi Phoenix Coyotesin NHL-joukkueessa. Vuonna 2001 Tkachuk muutti perheineen varsinaiseen kotikaupunkiinsa Missourin Saint Louisiin, kun Keith kaupattiin St. Louis Bluesiin. Brady vietti kaupungissa lapsuutensa ja aloitti siellä jääkiekkoilun. Kaudella 2013–2014 hän voitti T1EBHL-junioriliigassa joukkueensa sisäisen piste-, maali- ja syöttöpörssin tehoilla 18+15=33, kuten myös kaudella 2014–2015 T1EHL-junioriliigassa.

London Knights varasi Tkachukin 67. pelaajana OHL:n varaustilaisuudessa 2015, mutta hän ei siirtynyt CHL:ään, jotta Tkachuk voisi jatkossa pelata Yhdysvaltain yliopistosarjoissa. Hän pelasi kaksi seuraavaa kautta Yhdysvaltain maajoukkueen kehitysohjelman mukana pelaten mm. USHL-junioriliigaa.

Kaudeksi 2017–2018 Tkachuk siirtyi Bostonin yliopistojoukkueeseen. Hän oli joukkueen paras syöttäjä ja neljänneksi paras pistemies tehoilla 8+23=31. Tkachuk valittiin kauden päätteeksi Hockey Eastin tulokkaiden tähdistökentälliseen. Hän pelasi kauden aikana myös CCM/USA Hockey All-American Prospects Gamessa. Tkachuk teki ottelun 6–5-voittomaalin noin viisi minuuttia ennen varsinaisen peliajan päättymistä. Hänet valittiin ottelun arvokkaimmaksi pelaajaksi.

Ottawa Senators varasi Tkachukin ensimmäisellä kierroksella koko NHL:n varaustilaisuuden neljäntenä pelaajana kesällä 2018. Hän oli varaustilaisuuden pienimmällä numerolla varattu pohjoisamerikkalaispelaaja. Tkachuk teki jo saman vuoden elokuussa seuran kanssa kolmivuotisen tulokassopimuksen. Hän otti syksyn harjoitusleirin päätteeksi paikan Senatorsin NHL-vahvuudesta. Tkachuk teki NHL-debyyttinsä kauden 2018–2019 kolmannella kierroksella 8. lokakuuta 2018 vieraissa Boston Bruinsia vastaan. Hän sai ottelussa jääaikaa 14.33 minuuttia ja keräsi teholukeman -1. Tkachuk avasi maalitilinsä NHL:ssä heti kahdella osumalla seuraavassa ottelussa 10. lokakuuta 2018 Philadelphia Flyersia vastaan. Hänen ensimmäinen maalinsa syntyi ylivoimalla. Tkachuk keräsi ottelussa myös yhden syöttöpisteen oltuaan kakkossyöttäjänä Maxime Lajoien tekemään ylivoimamaaliin. Hänet valittiin ottelun kakkostähdeksi.

Lokakuussa 2021 Tkachuk teki Senatorsin kanssa seitsemän vuoden mittaisen ja yhteensä 57,5 miljoonan dollarin arvoisen jatkosopimuksen.

Marraskuussa 2021 Senators nimesi Tkachukin kapteenikseen.

### Maajoukkueura

Tkachuk pelasi alle 20-vuotiaiden MM-kilpailuissa vuonna 2018, jolloin hän voitti pronssia. Tkachuk valittiin Slovakiaa vastaan pelatun alkulohkon ottelun päätteeksi Yhdysvaltain ottelun parhaaksi pelaajaksi.

Tkachuk pelasi myös alle 18-vuotiaiden MM-kilpailuissa vuonna 2017, jolloin hän toimi Yhdysvaltain kapteenina ja johdatti joukkueen maailmanmestaruuteen. Tkachuk jakoi kuudella syöttöpisteellään Yhdysvaltojen sisäisen syöttöpörssin voiton Sean Dhooglen kanssa. Hän pelasi myös World U-17 Hockey Challengessa vuonna 2015.

Yksityiselämä
-------------

Tkachukin isoveli Matthew pelaa Florida Panthersin NHL-joukkueessa. Veljesten isä Keith Tkachuk on olympiamitalisti ja maailmancup-voittaja, joka pelasi omalla urallaan yli 1 200 NHL-ottelua. Arizona Coyotes on jäädyttänyt Keith Tkachukin pelinumeron 7, ja hänet on valittu myös USA Hockey Hall of Fameen. Bradyllä on isänsä äidin puolelta amerikanirlantilaisia ja isänsä isän puolelta venäläisiä, puolalaisia tai ukrainalaisia sukujuuria. Bradyllä on ukrainalaistaustaa myös äitinsä puolelta. Bradyn äiti Chantal on kotoisin Kanadan Winnipegista, jossa Keith tapasi hänet pelatessaan Winnipeg Jetsissa.

Brady Tkachukin isän Keithin serkku Tom Fitzgerald pelasi omalla urallaan pudotuspelit mukaan lukien yli 1 100 NHL-ottelua. Tomin pojista ja Brady Tkachukin pikkuserkuista Scott Fitzgerald on Boston Bruinsin NHL-joukkueen kykyjenetsijä ja Ryan Fitzgerald pelaa seuran organisaatiossa hyökkääjänä. Casey Fitzgeraldilla on Buffalo Sabresin NHL-varaus vuodelta 2016. Tkachukin pikkuserkkuihin kuuluu myös Pittsburgh Penguinsin organisaatiossa hyökkääjänä pelannut, sittemmin edesmennyt Jimmy Hayes ja St. Louis Bluesin NHL-joukkueen hyökkääjä Kevin Hayes.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2015–2016 | US NTDP | USHL | 32 | 4 | 4 | 8 | 36 | – | – | – | – | – |
| 2016–2017 | US NTDP | USHL | 24 | 12 | 11 | 23 | 73 | – | – | – | – | – | U18 | 7 | 1 | 6 | 7 | 12 |
| 2017–2018 | Boston Univ. | H-East | 40 | 8 | 23 | 31 | 61 | – | – | – | – | – | JMM | 7 | 3 | 6 | 9 | 2 |
| 2018–2019 | Ottawa Senators | NHL | 71 | 22 | 23 | 45 | 75 | – | – | – | – | – |
| 2019–2020 | Ottawa Senators **(A)** | NHL | 71 | 21 | 23 | 44 | 106 | – | – | – | – | – |
| 2020–2021 | Ottawa Senators **(A)** | NHL | 56 | 17 | 19 | 36 | 69 | – | – | – | – | – |
| 2021–2022 | Ottawa Senators **(C)** | NHL | 79 | 30 | 37 | 67 | 117 | – | – | – | – | – |
| 2022–2023 | Ottawa Senators **(C)** | NHL | 82 | 35 | 48 | 83 | 126 | – | – | – | – | – |
| 5 kautta | yhteensä | NHL | 359 | 125 | 150 | 275 | 493 | – | – | – | – | – |
| 1 kausi | yhteensä | H-East | 40 | 8 | 23 | 31 | 61 | – | – | – | – | – |

Lähteet
-------

* Brady Tkachuk The Internet Hockey Databasessa (englanniksi)
* Brady Tkachuk Eurohockey-sivustolla (englanniksi)
* Brady Tkachuk *Elite Prospects*. Everysport Media Group AB.  (englanniksi)

### Viitteet

1. 1 2 3  TKACHUK, BRADY *nhl.com*. National Hockey League. Viitattu 5.6.2018. (englanniksi)
2. 1 2  Brady Tkachuk The Internet Hockey Databasessa (englanniksi)
3. 1 2 3 4 5 6 7  Brady Tkachuk *Elite Prospects*. Everysport Media Group AB.  (englanniksi)
4. 1 2 3  Brady Tkachuk Stats, Profile, Bio, Analysis and More *sportsforecaster.com*. XML Team Solutions, LLC. Viitattu 14.8.2018. (englanniksi)
5. ↑  Jälleen uusi toisen polven NHL-kiekkoilija tulossa – isä takoi yli 1000 pistettä: "En pelkää ketään" *suomikiekko.com*.  10.7.2018. Nordic Sport Media. Viitattu 14.8.2018.
6. ↑  All-American Prospects Game All-Time Roster *allamericanprospectsgame.com*. USA Hockey.  Arkistoitu 26.8.2016. Viitattu 14.8.2018. (englanniksi)
7. ↑  2017 AAPG - Buffalo, N.Y. *allamericanprospectsgame.com*.  21.9.2017. USA Hockey.  Arkistoitu 29.9.2017. Viitattu 14.8.2018. (englanniksi)
8. ↑  Senators sign Brady Tkachuk to entry-level contract  13.8.2018. OTTAWA:  Ottawa Senators. Viitattu 14.8.2018. (englanniksi)
9. ↑  NHL-sopimus! Superlupaus jätti opintonsa kesken – lähtee tavoittelemaan unelmaansa *suomikiekko.com*.  19.4.2018. Nordic Sport Media. Viitattu 14.8.2018.
10. ↑  Ottawa Senators - Boston Bruins - October 8th, 2018 *NHL.com*.  8.10.2018. National Hockey League. Viitattu 8.11.2018. (englanniksi)
11. ↑  Philadelphia Flyers - Ottawa Senators - October 10th, 2018 *NHL.com*.  10.10.2018. National Hockey League. Viitattu 8.11.2018. (englanniksi)
12. ↑
13. ↑
14. ↑  BEST PLAYER OF THE GAME SELECTED BY THE TEAM (pdf)  5.1.2018. IIHF.  Arkistoitu 6.1.2018. Viitattu 14.8.2018. (englanniksi)
15. ↑  CNN/SI - Nagano Olympics - Athlete profile: Keith Tkachuk - February 3, 1998 *web.archive.org*.  24.2.2010.  Arkistoitu 24.2.2010. Viitattu 28.5.2022.
16. ↑  Johnson, George: TKACHUK FAMILY HELPING MATTHEW SETTLE IN *nhl.com*.  22.1.2017. National Hockey League. Viitattu 5.6.2018.